Blink, nuwe brandweerwaens vir Kaapse metroDie Stad Kaapstad se blink, nuwe brandweerwaens. (Foto: Verskaf) Die Stad Kaapstad het ses blink, nuwe brandweerwaens by sy vloot gevoeg. Die metro beskik nou oor altesaam 191 brandweerwaens en brandbestrydingsvliegtuie om Kapenaars in nood te hulp te snel. Die splinternuwe brandweerwaens, wat op tuisbodem in Blackheath aanmekaar gesit is, is teen ŉ koste van R6,5 miljoen elk vir die Bellville-, Goodwood-, Belhar-, Epping-, Brooklyn- en Mitchells Plain-brandweerstasies bekom. “Ons stad groei en ontwikkel voortdurend, en as ŉ verantwoordelike en sorgsame plaaslike regering het ons ŉ plig teenoor ons inwoners om hul veiligheid te verseker deur voortdurend ons vlak van paraatheid te evalueer,” sê JP Smith, Kaapstad se burgemeesterskomiteelid vir veiligheid. “Hierdie nuwe verkrygings getuig van daardie plig en verbintenis tot openbare veiligheid deur in opleiding, hulpbronne en tegnologie te belê. Hoe groter jou vloot, hoe beter jou reaksie wanneer dit regtig saak maak.” JP Smith in een van die nuwe brandweerwaens. (Foto: Verskaf) Meer oor die nuwe, verbeterde vloot Smith sê die nuwe brandweerwaens is gebou volgens ŉ nuwe ontwerp van Marcé Fire Fighting Technologies. Dié waens het nie net ’n ruimer kajuit nie, maar alle sitplekke, behalwe die bestuurdersitplek, is toegerus met ŉ asemhalingstoestel. Die brandweerwaens is ook toegerus met verbeterde waterkanonne wat brandbestryding vanuit die voertuig toelaat, veral in gevalle van pakhuis- of veelverdiepingbrande. Die voertuie het LED-ligte aan die kante en agterkant om die onmiddellike omgewing te verlig en brandbestryders se werk te vergemaklik. Smith sê die verbeterde brandweerwaens beteken nie net vinniger reaksie op noodgevalle nie, maar ook minder skade aan eiendom en selfs belangriker, lewens wat gered word. Verskeie aanvalle is die afgelope paar jaar op Kaapse brandbestryders en ander nooddienswerkers gedoen en daar was ŉ pleidooi dat die gemeenskap die waens sal help oppas. “’n Brandweerwa waarvan die vensters stukkend geslaan en brandslange gesny word, is vir weke, indien nie langer nie, buite werking. Dit beteken daar is een minder brandweerwa om op ’n noodgeval te reageer. Brandweerpersoneel wat moet wag om ŉ gebied binne te gaan tot begeleiding opdaag, beteken ŉ stadiger reaksietyd op jou noodgeval en die risiko van verlore lewens of eiendom.” Die Stad Kaapstad se blink, nuwe brandweerwaens. (Foto: Verskaf)